**М О Т И В И**

към ПМС за изменение и допълнение на нормативни актове.

1. **Причини, които налагат разработването на ПМС за изменение и допълнение на нормативни актове:**

Проектът на ПМС има за цел да въведе изискванията на приетия на ниво ЕС през 2018 г. законодателен пакет „Отпадъци“, и по специално направените законодателни промени в Рамковата директива за отпадъците 2008/98/ЕС, Директива 94/62/ЕО относно опаковките и отпадъците от опаковки, Директива 2000/53/ЕО относно излезлите от употреба превозни средства, Директива 2006/66/ЕО относно батерии и акумулатори и отпадъци от батерии и акумулатори и Директива 2012/19/ЕС относно отпадъци от електрическо и електронно оборудване.

В допълнение към промените, адресирани с промените в Директива 2008/98/ЕО и транспонирани със Закона за изменение и допълнение на Закона за управление на отпадъците (ЗИД на ЗУО), са определени редица основни промени по отношение на отпадъците от опаковки като конкретен поток, които имат съществено значение за прехода към кръгова икономика. Те се въвеждат с изменението в Директива 94/62/ЕИО, които следва да бъдат изпълнявани от всички ДЧ:

• Премахва се целта по оползотворяване и досегашната цел от минимум 55% рециклиране от теглото на всички отпадъци от опаковки се увеличава на 65% през 2025 г. и на 70% през 2030 г.;

• Разделя се целта за рециклиране на метални опаковки на цел за опаковки от черни метали и опаковки от алуминий;

• Целите по отделните материали опаковки се увеличават през 2025 г. и през 2030 г.

1. **Предлаганите по-важни изменения и допълнения могат да бъдат обобщени както следва:**

С цел съпоставимост на резултатите между държавите-членки значително е стеснен обхватът на възможните методи на изчисляване на целта по рециклиране. Въведени са подробни точни правила за определяне на точката на измерване на извършването на процеса на рециклиране и определяне на точката на изчисление на постиганата цел по рециклиране с цел съпоставимост на резултатите между ДЧ;

• Въвеждат се нови и актуализирани определения, които са свързани с обхвата на отпадъците от опаковки, опаковки за многократно използване и дефиниции, свързани с правилата за измерване и изчисляване постигането на целите по рециклиране;

• По отношение на схемите за разширена отговорност на производителя за отпадъци от опаковки, батерии, МПС и електрическо и електронно оборудване са определени изисквания за прилагане на икономически инструменти, както и изискване за въвеждане на системи за отчитане и ефективен контрол на дейността им;

• Въведени са изисквания за предприемане на мерки за насърчаване на разработването, производството и използването на опаковки за многократна употреба и такива, които са по-лесни за рециклиране, както и за по-голям акцент върху мерките за информиране на потребителите и за насърчаване да допринасят по-активно за подобряване на ресурсната ефективност, вкл. чрез многократна употреба.

С Директива 2000/53/ЕО относно излезлите от употреба превозни средства, Директива 2006/66/ЕО относно батерии и акумулатори и отпадъци от батерии и акумулатори и Директива 2012/19/ЕС относно отпадъци от електрическо и електронно оборудване, които се изменят заедно чрез Директива 2018/849/ЕС, се въвеждат следните промени:

• Синхронизира се срокът за докладване на данните за събраните и рециклираните количества батерии със сроковете в другите директиви;

• Въвежда се законово основание за взаимно признаване между ДЧ на издаваните удостоверителни документи за разкомплектоване на излезли от употреба моторни превозни средства (ИУМПС);

• Синхронизират се изискванията за прилагане на различни икономически инструменти, въведени с изменената Рамкова директива 2008/98/ЕО относно отпадъците;

• Предвиден е механизъм за диференцирано определяне на вноските, които заплащат производителите и вносители към схемите за РОП, специфично определени за отделните потоци отпадъци, за които се прилага РОП.

В Наредбата за определяне на реда и размера за заплащане на продуктова такса е направена промяна с цел спазване на приетото Споразумение между Република България и Върховното Главно Командване на Обединените Въоръжени Сили в Европа и Щаба на Върховния съюзен главнокомандващ по трансформацията за допълнение към Парижкия протокол. Членовете на Съюзното командване и техните зависими лица за периода на изпълнение на длъжността са освободени от заплащане на продуктова такса при регистрация на личните си автомобили на територията на Р България за периода на техния престой.

 **ІІІ. Очаквани резултати от прилагането на ПМС за изменение и допълнение на нормативни актове:**

Приемането на ПМС се очаква да доведе до:

• Хармонизиране на изискванията на националното законодателство с изискванията на ЕС в областта на управление на отпадъците;

• Установяване подробно на всички ангажиментите на общини, организации по оползотворяване, оператори на дейности с отпадъци, както и изискванията за разделно събиране и за постигане на целите по рециклиране на отпадъци;

• Да се създадат предпоставки за по-устойчиво управление на материалите, като се опазва, съхранява и подобрява качеството на околната среда, и се гарантира разумното, ефективното и рационалното използване на природните ресурси, като се постави акцент върху възможностите за производство и потребление на продукти, подходящи за многократна употреба и за по-лесно и висококачествено рециклиране.

• Да се насърчат принципите на кръговата икономика и се осигурят нови икономически възможности и дългосрочна конкурентоспособност. По-ефективното използване на ресурсите би довело също така до значителни нетни икономии за предприятията, публичните органи и потребителите, като същевременно допринася да се намаляват емисиите на парникови газове, в съответствие с изискванията на Директива (ЕС) 2018/851, Директива (ЕС) 2018/852 и Директива (ЕС) 2018/849.